ข้อบัญญัติองค์การบริหารส่วนตำบลดอนเจดีย์ เรื่อง การลดหย่อนภาษีบำรุงท้องที่ พ.ศ. 2560
ข้อบัญญัติองค์การบริหารส่วนตำบลดอนเจดีย์
เรื่อง
การลดหย่อนภาษีบำรุงท้องที่
พ.ศ. ๒๕๖๐[๑]
 

โดยที่เป็นการสมควรตราข้อบัญญัติองค์การบริหารส่วนตำบลดอนเจดีย์
ว่าด้วยการลดหย่อนภาษีบำรุงท้องที่

อาศัยอำนาจตามความในมาตรา ๗๑
แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ และที่แก้ไขเพิ่มเติม
ประกอบกับมาตรา ๒๒ (๑) แห่งพระราชบัญญัติภาษีบำรุงท้องที่
พ.ศ. ๒๕๐๘ และที่แก้ไขเพิ่มเติม องค์การบริหารส่วนตำบลดอนเจดีย์โดยความเห็นชอบของสภาองค์การบริหารส่วนตำบลดอนเจดีย์และนายอำเภอดอนเจดีย์
จึงตราข้อบัญญัติไว้ ดังต่อไปนี้

ข้อ ๑ ข้อบัญญัตินี้เรียกว่า ข้อบัญญัติองค์การบริหารส่วนตำบลดอนเจดีย์
เรื่อง การลดหย่อนภาษีบำรุงท้องที่ พ.ศ. ๒๕๖๐

ข้อ ๒ ข้อบัญญัตินี้ให้ใช้บังคับในเขตองค์การบริหารส่วนตำบลดอนเจดีย์ตั้งแต่วันที่ได้ประกาศไว้โดยเปิดเผย
ณ ที่ทำการองค์การบริหารส่วนตำบลดอนเจดีย์แล้วสามสิบวัน

ข้อ ๓ ในข้อบัญญัตินี้
ที่ดิน หมายความว่า พื้นที่ดิน
และให้หมายความรวมถึงพื้นที่ที่เป็นภูเขาหรือที่มีน้ำด้วย
เจ้าของที่ดิน หมายความว่า
บุคคลหรือคณะบุคคลไม่ว่าจะเป็นบุคคลธรรมดาหรือนิติบุคคล ซึ่งมีกรรมสิทธิ์ในที่ดิน
หรือมีสิทธิครอบครองในที่ดิน

ข้อ ๔ ให้ยกเลิกบรรดาข้อกำหนด ข้อบัญญัติ ระเบียบ
ประกาศหรือคำสั่งอื่นใดที่ได้ตราไว้แล้ว ก่อนวันที่ข้อบัญญัตินี้ใช้บังคับ
และให้ใช้ข้อบัญญัตินี้แทน

ข้อ ๕ ให้บุคคลธรรมดาซึ่งเป็นเจ้าของที่ดินแปลงเดียวที่อยู่ในเขตองค์การบริหารส่วนตำบลดอนเจดีย์
และใช้ที่ดินนั้นเป็นที่อยู่อาศัยของตน
ให้ลดหย่อนไม่ต้องเสียภาษีบำรุงท้องที่เป็นจำนวนไม่เกินสามไร่
ที่ดินที่มีสิ่งปลูกสร้างและใช้สิ่งปลูกสร้างนั้นเป็นสถานการค้าหรือให้เช่าไม่ได้รับการลดหย่อนสำหรับส่วนของที่ดินที่มีสิ่งปลูกสร้างที่ใช้เป็นสถานการค้าหรือให้เช่านั้น
ในกรณีที่บุคคลธรรมดาหลายคนเป็นเจ้าของที่ดินร่วมกัน ให้ได้รับการลดหย่อนรวมกันตามเกณฑ์ที่กำหนดไว้ในวรรคหนึ่ง
ความในวรรคหนึ่ง ให้ใช้บังคับกับที่ดินที่มีการตีราคาปานกลางของที่ดินในรอบระยะเวลาภายหลังจากวันที่ข้อบัญญัตินี้มีผลใช้บังคับ

ข้อ ๖ ผู้ใดรู้อยู่แล้ว
หรือจงใจแจ้งข้อความอันเป็นเท็จ
หรือนำพยานหลักฐานเท็จมาแสดงเพื่อหลีกเลี่ยงการเสียภาษีบำรุงท้องที่ต้องระวางโทษตามที่กฎหมายกำหนด

ข้อ ๗ ให้นำเกณฑ์การลดหย่อนไม่ต้องเสียภาษีบำรุงท้องที่จำนวนไม่เกินห้าไร่มาใช้บังคับกับที่ดินที่มีการตีราคาปานกลางของที่ดินในรอบระยะเวลาก่อนวันที่ข้อบัญญัตินี้มีผลใช้บังคับ
จนถึงวันที่ ๓๑ ธันวาคม ๒๕๖๐ โดยอนุโลม

ข้อ ๘ ให้นายกองค์การบริหารส่วนตำบลดอนเจดีย์เป็นผู้รักษาการให้เป็นไปตามข้อบัญญัตินี้
และให้มีอำนาจออกระเบียบ ข้อบังคับ ประกาศ หรือคำสั่ง
เพื่อปฏิบัติการให้เป็นไปตามข้อบัญญัตินี้


ประกาศ ณ วันที่ ๑๘ ตุลาคม พ.ศ. ๒๕๖๐
ประสาน บุญเกิด
นายกองค์การบริหารส่วนตำบลดอนเจดีย์



ปุณิกา/จัดทำ
๑๒ กุมภาพันธ์
๒๕๖๒

[๑] ราชกิจจานุเบกษา เล่ม ๑๓๕/ตอนพิเศษ
๑๑๒ ง/หน้า ๒๕๓/๑๘ พฤษภาคม ๒๕๖๑